בס"ד
אתה שחקן או אוהד?
לפני מספר ימים התבקשתי על ידי מורנו ורבנו, הרב יגאל כהן שליט"א, לנסות לדבר עם אדם שהחליט לוותר על חייו. אותו אדם, שהרחיב לספר על מאורעות חייו המורכבים, הסביר שזו ההחלטה הנכונה ביותר, לדעתו, שעליו לעשות.
לפני שנדבר על המסר שבמאמר זה, ברצוני לתת דגש לרגישותו הרבה של מורנו ורבנו שליט"א לכל כאב שמוצג בפניו. אני בטוח שישנם כאלו שישאלו, ולא בהכרח יבינו את גדלותו של אדם שמרגיש בכאבו של האחר, ויתהו לעצמם: הרי מדובר במקרה קשה, ולכל יהודי זה אמור, לכל הפחות, להכאיב מעט.
ברצוני לחדד תחילה נקודה זו.
ברגע שאדם שומע צרה אחר צרה, בקצב מסחרר, וצרות חריגות ביותר, הרגש שנמצא בתוכנו עלול להפוך קהה, וכבר קשה לחוש ולהשתתף בצערו של השני. אך בזמן שאני זוכה להיות במחיצתו של הרב שליט"א, הדבר בולט ומעורר התפעלות: כל צרה שמגיעה לשולחנו של הרב מלוּוה באנחה כבדה, כאילו, חלילה, מדובר בצרה פרטית שלו.
נחזור לאותו אדם.
בשיחות שהיו לי עמו, המסר היה אחיד: הוא רוצה להרים ידיים ולוותר. הוא כבר אינו מסוגל להתמודד עם החובות שרובצים עליו ועם האיומים, שאין כאן המקום לפרטם.
וכאן נשאלת השאלה: האם הוא צודק?
כמובן שעל פי ההלכה אין בכלל שאלה. אך נניח לרגע שהדבר לא היה אסור על פי התורה, מה היינו עונים לו?
בדומה לשאלה זו, הסביר פעם הרבי מליובאוויטש ששאל את תלמידיו שאלה מרתקת: מה ההבדל בין שחקן לאוהד?
כמובן שהיו שניסו להסביר הסברים והבדלים שונים ומשונים, אך לא לתשובות אלו הרבי ציפה. הוא המשיך להעמיק בשאלה, עד שלבסוף השיב את התשובה המדויקת, עם המסר הכל כך עוצמתי.
ההבדל המרכזי בין אוהד לשחקן בא לידי ביטוי בעיקר במהלך המשחק, ובמיוחד כאשר תוצאת המשחק כבר נראית ברורה. חלפה מחצית מהמשחק, יש יתרון משמעותי לאחת הקבוצות, והדקות האחרונות מתקרבות. מבחינתו של האוהד, אפשר כבר להתחיל לחגוג את הניצחון או להשלים עם ההפסד ולהתקפל מהמגרש.
אך השחקן, אף על פי שהוא רואה שהקבוצה שמולו צועדת לעבר ניצחון מוחץ, אינו מוותר. הוא ממשיך לרוץ עד הרגע האחרון, במטרה לנצח.
המסר עוצמתי עד כדי כך, שאינו זקוק להסבר.
בחיים אנו צריכים להחליט: האם אנחנו שחקנים או אוהדים?
אם אתה שחקן, מחשבת הוויתור על החיים אינה רלוונטית כלל וכלל. אתה צריך להמשיך לרוץ עד שריקת הסיום. גם אם נפלת, גם אם נראה לך שהיצר הוא המנצח הגדול, כל זמן שאתה חי, המשחק עדיין לא הסתיים, ותפקידך לחתור אל הניצחון.
שבת שלום.

